Publication: Magyar Közlöny
Issue: MK-2001-111 (Year: 2001, Number: 111)
Era: 1990-2004
Section: a 36/2001. (X. 11.) OM rendelethez
Paragraph Index: 980

5. A képzés főbb tanulmányi területei és arányai A teljes képzésre vonatkozóan a főbb tudományterületek: nevelés- és sporttudomány, pszichológia, szociológia és a hittudomány, továbbá a klinikai ismeretek mintegy azonos aránnyal szerepelnek. E tudományterületek határterületeinek, egymással való kapcsolatainak a megismertetése a lelkigondozói feladatokkal való összefüggéseit kiemelve, az erre történő elméleti és gyakorlati felkészülés érdekében komplexen történik. 5.1. Alapozó képzési szakasz (elmélet és gyakorlat) A lelkigondozói tevékenységben használatos módszerek és tudományágak alapismereteinek a felfrissítése, illetve kiegészítése, amelynek főbb tárgyai: pszichológia (személyiség-, fejlődés-, szociál-, vezetés- és valláspszichológia, valamint a pásztorálpszichológia), pedagógia (nevelésfilozófia, etika, az ifjúság életmódja, szocializációja, családpedagógia, andragógia), mentálhigiéné, szociológia és szociális munka (társadalmi problémák, hátrányos helyzetű rétegek, a szociális ellátórendszer, családgondozás, 2001/111. szám családi és nemi szerepek), a testkultúra, sport- és egészségkultúra, illetve egészségtudomány alapjai, valamint általában a lelkigondozói, illetve a szakági specializációs (szociális és családsegítő, sport és ifjúsági, valamint a kórházi) területekhez kapcsolódó teológiai és etikai ismeretek. Képességfejlesztő, kommunikációs, személyiségfejlesztő és külső tereplátogatási gyakorlatok. E képzési szakasz a képzési idő legalább 60%-át teszi ki, amelyben az elmélet legalább 50—60%, a gyakorlat legalább 30% súlyú. 5.2. Szakági specializációs képzési szakasz (elmélet és gyakorlat) 5.2.1. Szociális és családsegítő szakág A lelkigondozás lehetőségei, módszerei és gyakorlata a családi környezetben; a szociális intézményrendszer különböző terepein (családsegítő központok, szociális otthonok, gyermekjóléti intézmények, öregek, fogyatékosok, alkoholisták, egyéb hátrányos helyzetű, illetve kisebbségi csoportok); valamint az egyházban (a családi funkciók, a házassági és gyermeknevelési szerepek, a közösségi kapcsolatok és a szociális jólét erősítésének alkalmai a vallásgyakorlás és karitatív tevékenységek során). 5.2.2. Sport és ifjúsági szakág A lelkigondozás lehetőségei, módszerei és gyakorlata az ifjúság különböző tevékenységeiben, csoportjaiban (rekreációs, szabadidős tevékenységek, szórakozási alkalmak, iskolák, kollégiumok, felsőoktatási intézmények problémái, munkahelykeresés, deviáns csoportok); a versenysportolók körében (a versenyzés, a küzdés etikai, fizikai, lelki kérdései, a családi, edzői és sporttárskapcsolatok); valamint az egyházban (ifjúsági közösségek, baráti és párkapcsolatok, házasság előtti tanácsadás). 5.2.3. Kórházi szakág A lelkigondozás lehetőségei, módszerei és gyakorlata a kórházban (az egészségügy dolgozóinak munkája, a beteg ember szükségletei, az egészséges és beteg állapotok, élethelyzetek, a főbb kórképek és ápolástan alapismeretei); a beteg vagy idős emberek, a felgyógyultak és a haldoklók, az őket gondozók és családjuk, illetve az elhunytat gyászoló hozzátartozók körében, valamint az egyházi közösségekben. E képzési szakasz a képzési idő legalább 30%-át teszi ki, amelyben az elmélet legalább 30%, a gyakorlat legalább 50—60% súlyú.

Source: https://magyarkozlony.hu/hivatalos-lapok/977dfefcf7af72712810a3f4d55a45f1a7596dbe/dokumentumok/682ec075f0c0f93c33d24fe2b8c7666c9d29b4d2/letoltes